HU Az Európai Unió Hivatalos Lapja L 7/41

A BIZOTTSÁG HATÁROZATA

(2006. december 22.)

a 2006-os és 2007-es belgiumi, németországi, franciaországi, luxemburgi és hollandiai kéknyelvbetegség elleni küzdelem során végrehajtott sürgősségi intézkedések keretében egy járványügyi felmérés és a betegség felülvizsgálati intézkedései végrehajtásához szükséges közösségi pénzügyi hozzájárulásról

(az értesítés a C(2006) 6968. számú dokumentummal történt)

(Csak a holland, a francia és a német nyelvű szöveg hiteles)

(2007/20/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (2a) bekezdésére,

mivel:

(1) 2006 augusztusának harmadik és negyedik hetében Hollandia, Belgium, Németország és Franciaország olyan területein tört ki kéknyelvbetegség, ahol azt korábban nem észlelték. E betegség megjelenése komoly veszélyt jelenthet a Közösség állatállománya számára.

(2) A Bizottság számos olyan határozatot fogadott el a védő- és megfigyelő körzetek kijelölése és az ezen körzetekből származó állatok szállítására vonatkozó feltételek meghatározása érdekében, melyek módosítják a kéknyelvbetegséggel kapcsolatos védő- és megfigyelő körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló 2005/393/EK határozatot (2). Az említett határozatot legutóbb a 2006/761/EK bizottsági határozat (3) módosította, hogy figyelembe vegye a betegségnek az (1) preambulumbekezdésben szereplő legutóbbi kitöréseit.

(3) A járvány terjedésének mielőbbi megelőzése érdekében a Közösségnek a 90/424/EGK határozatban előírtak szerint pénzügyileg hozzá kell járulnia a Hollandia, Belgium, Németország és Franciaország sürgősségi intézkedései keretében felmerült támogatható kiadások finanszírozásához.

(4) Helyénvaló sürgősen harmonizált felügyeleti tevékenységekbe kezdeni Hollandiában, Belgiumban, Németországban és Franciaországban a kéknyelvbetegségre vonatkozóan.

(5) Belgiummal, Németországgal, Franciaországgal, Luxemburggal és Hollandiával szoros együttműködésben harmonizált és fokozott felügyeleti intézkedéseket vezettek be a járvány járványügyi felmérések és betegség-felügyeleti intézkedések végrehajtása útján történő megfékezése céljából, beleértve a szerológiai és virológiai laboratóriumi vizsgálatokat és az entomológiai felülvizsgálatot.

(6) Az érintett tagállamok (Belgium, Németország, Franciaország, Luxemburg és Hollandia) hatóságai bizonyítottan megerősítették együttműködésüket a betegség elterjedésének megelőzése céljából azáltal, hogy felügyeleti intézkedéseket vezettek be a kéknyelvbetegségre vonatkozóan.

(7) A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (4) értelmében a közösségi szabályokkal összhangban bevezetett állat-egészségügyi sürgősségi intézkedéseket az Európai Mezőgazdasági Garanciaalapból kell finanszírozni. Pénzügyi ellenőrzési célra az említett rendelet 9., 36. és 37. cikkét kell alkalmazni.

(8) A Közösség pénzügyi hozzájárulásának kifizetési feltétele a tervezett lépések tényleges végrehajtása és valamennyi szükséges információnak a hatóságok részéről a meghatározott határidőn belül történő átadása.

(9) 2006 novemberének első hetében Belgium, Németország, Franciaország, Luxemburg és Hollandia benyújtotta az egyéb sürgősségi intézkedések keretében elvégzendő járványügyi felméréshez és a kéknyelvbetegség felülvizsgálati intézkedéseinek végrehajtásához kapcsolódó költségek első becslését. A járványügyi felülvizsgálati intézkedésekre vonatkozó becslés összege 12 533 634 euro.

(10) Amíg a Bizottság lefolytatja a helyszíni ellenőrzéseket, meg kell határozni a közösségi pénzügyi hozzájárulás első részletének kifizetésére szolgáló összeget. Ennek az első részletnek a közösségi hozzájárulás 50 %-ával kell egyenlőnek lennie, ami a járványügyi felülvizsgálati intézkedések becsült támogatható kiadásainak alapján kerül megállapításra. Szintén célszerű meghatározni az ezen intézkedések keretében végzett egyes vizsgálatok költségtérítésének maximális összegét.

(11) A belga, német, francia, luxemburgi és holland hatóságok a 90/424/EGK határozat 3. cikkében előírt intézkedések tekintetében teljes mértékben eleget tettek valamennyi technikai és igazgatási kötelezettségüknek.

(12) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Közösségi pénzügyi hozzájárulás odaítélése Belgiumnak, Németországnak, Franciaországnak, Luxemburgnak és Hollandiának

(1) A 2006. és 2007. évi kéknyelvbetegség elleni küzdelem során alkalmazott sürgősségi intézkedések tekintetében Belgium, Németország, Franciaország, Luxemburg és Hollandia a szerológiai és virológiai felülvizsgálat laboratóriumi vizsgálatainak és az entomológiai felülvizsgálatnak (beleértve a befogóketrecek megvásárlását) a költségei alapján keletkező maximum 50 %-ának megfelelő közösségi pénzügyi hozzájárulásra jogosult.

(2) A Belgiumnak, Németországnak, Franciaországnak, Luxemburgnak és Hollandiának az (1) bekezdésben említett ELISA szerológiai felülvizsgálathoz nyújtandó költségtérítés maximális összege elvégzett vizsgálatonként nem haladhatja meg a 2,5 eurót.

(3) A Közösség által nyújtott pénzügyi hozzájárulás összege nem tartalmazza a hozzáadottérték-adót.

2. cikk

A kifizetésre vonatkozó szabályok

A 90/424/EGK határozat 9. cikkének (1) bekezdése alapján végrehajtott helyszíni ellenőrzések eredményeitől függően az első részlet kifizetése – az 1. cikkben előírt közösségi pénzügyi hozzájárulás részeként – a következőképpen alakul:

a) 300 000 euro Belgiumnak,

b) 2 200 000 euro Németországnak,

c) 100 000 euro Franciaországnak,

d) 25 000 euro Luxemburgnak,

e) 165 000 euro Hollandiának.

Ez a kifizetés a Belgium, Németország, Franciaország, Luxemburg és Hollandia által az 1. cikk (1) bekezdésében említett, a szerológiai, virológiai és entomológiai felülvizsgálat laboratóriumi vizsgálatainak és a befogóketrecek vásárlásának vonatkozásában benyújtott igazoló okmányok alapján történik.

3. cikk

A folyósítás feltételei és az igazoló okmányok

(1) A 1. cikkben említett közösségi pénzügyi hozzájárulást az alábbi okmányok alapján folyósítják:

a) a felügyeleti intézkedések technikai végrehajtásáról szóló időközi technikai jelentés továbbítása, beleértve a 2006. augusztus 15. – 2007. március 31. közötti időszakban elért eredményeket;

b) a tagállam által a 2006. augusztus 15. – 2007. március 31. közötti időszakban fizetett költségekre vonatkozó időközi pénzügyi jelentés továbbítása, a mellékletnek megfelelő elektronikus formában;

c) a felügyeleti intézkedések technikai végrehajtásáról szóló végleges technikai jelentés továbbítása, beleértve a 2006. augusztus 15. – 2007. december 31. közötti időszakban elért eredményeket;

d) a tagállam által a 2006. augusztus 15. – 2007. december 31. közötti időszakban fizetett költségekre vonatkozó végleges pénzügyi jelentés továbbítása, a mellékletnek megfelelő elektronikus formában;

e) a 90/424/EGK határozat 9. cikkének (1) bekezdésével összhangban végrehajtott összes helyszíni ellenőrzés eredményei.

Az a)–d) pontban szereplő okmányoknak rendelkezésre kell állniuk a Bizottság által végzett, az e) pontban említett helyszíni ellenőrzések során.

(2) Az (1) bekezdés a) és b) pontjában említett időközi technikai jelentést és az időközi pénzügyi jelentést legkésőbb 2007. május 31-ig be kell nyújtani. E határidő be nem tartása esetén a közösségi pénzügyi hozzájárulás minden késedelmes naptári hónap után 25 %-kal csökken.

(3) Az (1) bekezdés c) és d) pontjában említett végleges technikai jelentést és a végleges pénzügyi jelentést legkésőbb 2008. május 31-ig be kell nyújtani. E határidő be nem tartása esetén a közösségi pénzügyi hozzájárulás minden késedelmes naptári hónap után 25 %-kal csökken.

4. cikk

Címzettek

Ennek a határozatnak a Belga Királyság, a Németországi Szövetségi Köztársaság, a Francia Köztársaság, a Luxemburgi Nagyhercegség és a Holland Királyság a címzettje.

Kelt Brüsszelben, 2006. december 22-én. a Bizottság részéről Markos KYPRIANOU a Bizottság tagja

(1) HL L 224., 1990.8.18., 19. o. A legutóbb a 2006/53/EK határozattal (HL L 29., 2006.2.2., 37. o.) módosított határozat.

(2) HL L 130., 2005.5.24., 22. o. A legutóbb a 2006/761/EK határozattal (HL L 311., 2006.11.10., 51. o.) módosított határozat.

(3) HL L 311., 2006.11.10., 51. o.

(4) HL L 209., 2005.8.11., 1. o. A legutóbb a 320/2006/EK rendelettel (HL L 58., 2006.2.28., 42. o.) módosított rendelet.